Diari Oficial de la Generalitat Valenciana


Sumari del DOGV 3039, del 21-07-1997 (1997/9233)

DECRET 209/1997, de 10 de juliol, del Govern Valencià, pel qual es declara d'interès públic i compatible l'activitat de coralista en el Cor de València.
--------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1997/07/10/209/dof/vci/html**

### Dades del document

Número de DOGV
:   3039

Data del DOGV
:   21-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9233


Data del document
:   10-07-1997

Organisme emissor
:   Conselleria d'Economia, Hisenda i Administració Pública

Tipus de document
:   Decret

DECRET 209/1997, de 10 de juliol, del Govern Valencià, pel qual es declara d'interès públic i compatible l'activitat de coralista en el Cor de València.  
El Cor de València fou creat per l'Institut IVAECM, actualment Teatres de la Generalitat Valenciana, el mes desembre de 1987 amb l'objectiu de promoure el desenvolupament d'una formació coral de caràcter professional que, juntament amb l'Orquestra de València, permetera oferir un repertori simfònic i simfonicocoral i líric.  
La trajectòria artística del Cor de València, desplegada des del 1987 fins ara, ha revelat la gran qualitat artística dels seus components, cosa que s'ha pogut constatar a través de les nombroses intervencions del Cor, tant a València com en d'altres llocs d'Espanya i de l'estranger, el qual ha sigut dirigit pels millors directors mundials i contractat amb importants orquestres internacionals.  
La pertinença al Cor de València com a coralista es fonamenta en l'especial qualificació i aptitud vocal i musical dels seus intèrprets, els quals procedeixen de les més variades professions, si bé un gran nombre d'ells són professors de música o persones adscrites a les administracions públiques, a les quals els és d'aplicació la Llei 53/1984, de 26 de desembre, d'Incompatibilitats del Personal al Servei de les Administracions Públiques.   
L'aplicació estricta d'aquesta llei als coralistes al servei de l'administració comporta en molts casos la impossibilitat de la seua pertinença al Cor, fet que suposa un detriment en la qualitat i el nivell artístic obtingut, així com en la seua projecció futura.  
Per tot això, a fi que la pertinença al Cor com a coralista es determine únicament amb criteris artístics i, per tant, d'acord amb la preparació vocal i musical dels seus membres, tenint en compte que l'activitat del Cor es desplega a temps parcial, en un horari determinat, i atès que les seues retribucions en cap cas poden equiparar-se a una segona activitat en el sector públic, es considera convenient permetre la compatibilitat d'aquesta activitat amb l'exercici d'un lloc de treball en l'administració, possibilitat prevista en l'article 3 de la Llei d'incompatibilitats per a les activitats que siguen declarades d'interès públic.  
Per tot allò exposat, en aplicació de l'article 3.1 de la Llei 53/1984, de 26 de desembre, d'Incompatibilitats del Personal al Servei de les Administracions Públiques, i en virtut del que estableix l'article 40.2 de la Llei 5/1983, de 30 de desembre, de la Generalitat Valenciana, de Govern Valencià, a proposta conjunta dels consellers de Cultura, Educació i Ciència i d'Economia, Hisenda i Administració Pública i amb la deliberació prèvia del Govern Valencià, en la reunió del dia 10 de juliol de 1997,  
DECRETE  
Article primer  
Declarar d'interès públic l'activitat de coralista en el Cor de València, unitat artística adscrita a Teatres de la Generalitat Valenciana, als efectes establits en l'article 3 de la Llei 53/1984, de 26 de desembre, d'Incompatibilitats del Personal al Servicio de les Administracions Públiques.  
Article segon  
Declarar compatible l'activitat de coralista en el Cor de València amb l'exercici d'un lloc de treball en el sector públic.  
València, 10 de juliol de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
El conseller de Cultura, Educació i Ciència,  
FRANCISCO E. CAMPS ORTIZ  
El conseller d'Economia, Hisenda i Administració Pública.  
JOSÉ LUIS OLIVAS MARTÍNEZ


Còpia Permalink ELI